Poštovani narodni poslanici, poštovani članovi Vlade Republike Srbije, Vaše Ekselencije, poštovani gosti, dame i gospodo, otvaram Trinaestu posebnu sednicu Narodne skupštine Republike Srbije u Jedanaestom sazivu. Kao što vam je poznato, ovu Posebnu sednicu sazvala sam da bi se Narodnoj skupštini obratila NJegova Ekselencija, gospodin Dimitar Glavčev, predsednik Narodnog sobranja Republike Bugarske. Čast mi je da, u ime Narodne skupštine i u svoje ime, pozdravim NJegovu Ekselenciju gospodina Dimitra Glavčeva. Pored njega, pozdravljam i ostale uvažene članove delegacije Narodnog sobranja Republike Bugarske, predstavnike Vlade Republike Srbije, diplomatskog kora u Republici Srbiji i uvažene goste koji prisustvuju današnjoj sednici. Sada molim NJegovu Ekselenciju, gospodina Dimitra Glavčeva, da nam se obrati. Izvolite.
Dobar dan. Poštovana gospođo predsednice Narodne skupštine Republike Srbije, poštovani narodni poslanici, Vaše Ekselencije, dame i gospodo, dozvolite mi da svoje obraćanje započnem poslovicom koja u sebi sadrži mudrost prijateljskog srpskog naroda. Verujem da između Bugarske i Srbije ograda ne sme da bude. Verujem da Bugarska i Srbija treba da budu odlični susedi. Verujem da Bugarska i Srbija imaju zajedničku budućnost u ujedinjenoj Evropi. Sa uzbuđenjem stajem za najvišu govornicu Republike Srbije. Želim da izrazim svoju veliku zahvalnost gospođi predsednici Maji Gojković i svim narodnim poslanicima na ukazanoj visokoj počasti da budem prvi bugarski državnik koji se obraća Narodnoj skupštini Republike Srbije. Zahvaljujem na ovoj prilici. Prihvatam je kao jasan znak o značaju odnosa između dve zemlje, između dva prijateljska naroda, između narodnih poslanika dva parlamenta i kao nastojanje da se izgrade dobrosusedski i prijateljski odnosi. U današnjem svečanom trenutku želim da podsetim da smo Bugari i Srbi vrlo bliski. Ova bliskost zasniva se ne samo na našem geografskom susedstvu, ne samo na viševekovnoj isprepletanoj istoriji, već i na shodstvu jezika, kulture, zajedničke vere i tradicija. Posebno su jaki primeri međusobne podrške u 19. veku. Godine 1862. u Beogradu je osnovana Prva bugarska legija, sa Georgiem Rakovskim na čelu. Preko 600 bugarskih revolucionara i mladih bugarskih patriota iz još uvek porobljene Bugarske uključilo se u tu legiju. Među njima je i apostol slobode Bugarske Vasil Levski. Pet godina kasnija, opet u Beogradu, osnovana je i Druga bugarska legija. Danas u jednom od najlepših parkova Beograda, Tašmajdanu, podignut je skroman spomenik, kojim je odata pošta herojima Vasilu Levskom i Georgiu Rakovskom. Bugarsko-srpsko prijateljstvo indikativno je u tome da čak i na Balkanu, gde su okupljeni narodi sa izrazitim identitetom, uspostavljanje odnosa poverenja, saradnje i prijateljstva je moguće kada postoji neophodna politička volja. Ono što je danas važno za nas i za naše građane jeste da smo svesni potrebe za novim napretkom međusobnih odnosa, a naš zajednički cilj mora da bude očuvanje stabilnosti u regionu i blagostanje naša dva naroda. Poštovane dame i gospodo, bugarski narod toplo pozdravlja srpski narod što je u 21. veku izabrao evropski smer razvoja. Pozdravljamo srpske građane što na svakim sledećim izborima ponovo i ponovo biraju političare koji ih vode prema Evropskoj uniji. Pre svega, da vas uverim da će evropska perspektiva zapadnog Balkana biti među osnovnim prioritetima predstojećeg bugarskog predsedavanja Savetom EU. Mi podržavamo postizanje opipljivog napretka na vašem evropskom putu. Smatramo da Srbija pokazuje snažnu želju da postane deo evropske porodice. Kao predsednik Narodnog sobranja Republike Bugarske, želim da sa ove govornice glasno izjavim – Republika Bugarska podržava evropsku integraciju Republike Srbije u EU. Ubeđeni smo da će proevropski političari u Srbiji, uz podršku i razumevanje srpskih građana, energično završiti sve potrebne reforme i da će zemlja u potpunosti ispuniti zahteve za punopravno članstvo. Bugarska očekuje Srbiju u našoj ujedinjenoj evropskoj porodici, u zajednici prave demokratije, garantovanih prava i sloboda svakog građanina, u našoj porodici koja poštuje razlike i jedinstvenost, a predrasude i govor mržnje ostaju u prošlosti. Od 1. januara 2018. godine Bugarska će po prvi put preuzeti rotaciono predsedavanje Savetom EU. Mi se već dugo vremena pripremamo za ovu obavezujuću odgovornost. Sa velikim zadovoljstvom želim da vas upoznam sa činjenicom da je u toku ove pripreme Bugarska uložila puno energičnih napora i uspeli smo da ubedimo naše partnere da tema o proširenju EU na Srbiju i ostale zemlje zapadnog Balkana ponovo bude uvrštena u dnevni red Unije. Za vreme našeg predsedavanja nastavićemo da radimo na tome. Na taj način vaša reformatorska nastojanja će dobiti novu energiju i motivaciju, a srpska država jasniju perspektivu o članstvu. Pred Srbijom se otvara jedinstvena prilika da u narednim mesecima i godinama ubrza integracioni proces prema EU. Posle Bugarske predsedavanje preuzima Austrija, a posle toga Rumunija. Sve tri zemlje izrazile su jasnu podršku evropskom putu vaše zemlje. Ubeđen sam da će srpski političari i građani raditi uporno kako bi Srbija pridružila našoj zajedničkoj evropskoj porodici. Poštovane dame i gospodo, pozdravljamo politiku Srbije u poslednjih nekoliko godina u pogledu nacionalnih manjina u zemlji. Verujemo da se svaki problem može rešiti samo i jedino dijalogom. Pozdravljam i vas zakonotvorce u Narodnoj skupštini. Visoko cenimo činjenicu da su poslednjih godina usvojeni akti iz oblasti prava nacionalnih manjina u Srbiji u skladu sa najvišim evropskim standardima. Zadovoljni smo činjenicom i nadamo se da je daleko u istoriji ostalo vreme kada su svojim činjenjem ili ne činjenjem tadašnji totalitarni režimi pokazivali odnos nepoštovanja prema Bugarskoj nacionalnoj manjini u Srbiji. Danas Bugarska i Srbija ispoljavaju zajednički interes za efikasnijim ostvarivanjem propisanih prava Bugarske nacionalne manjine i zajedno u bilateralnim odnosima da stvaramo povoljan politički okvir za to. Bugarska i Srbija su zajedno zabrinute zbog ekonomskog stanja pograničnih opština i zajedno tražimo povoljna rešenja. Za mesec dana u Nišu će se održati zajednički forum poslovnih ljudi iz dve zemlje. Uz učešće visokih predstavnika dve vlade razmatraće se konkretni projekti o ulaganjima, koji bi doveli do ekonomskog oživljavanja područja duž granice sa Bugarskom. Moramo da radimo zajedno i na razvoju Bosilegrada, opštine sa preovlađujućim bugarskim stanovništvom. Poslednjih 15 godina stanovništvo opštine smanjeno je za preko 30%. Kritična je situacija sa nezaposlenošću. Uz zajedničke napore dve države moramo da popravimo tu situaciju. Želim da se sa ove govornice obratim i Bugarima u Republici Srbiji. Budite aktivni građani susedne i prijateljske Srbije, pamtite svoj rod i jezik. Poštovana gospođo predsednice, poštovani narodni poslanici, vaše ekselencije, podrška Bugarske članstvu Srbije i ostalih država zapadnog Balkana je naš trajni prioritet. Radićemo na tome, ne samo za vreme našeg predsedavanja. Ubeđen sam da ćete i vi biti aktivni i da ćete raditi na ispunjenu potrebnih kriterijuma. To je važno za prosperitet društva i građana i siguran sam da će oni to ceniti. Geslo bugarskog predsedavanja Savetom Evropske Unije je geslo koje je ispisano iznad ulaza u zgradu bugarskog parlamenta. Od 1. januara 2018. godine to će biti geslo i ujedinjene Evrope i ovde sa govornice Narodne skupštine Republike Srbije nadam se da će ono postati naše zajedničko geslo. Ujedinjenje čini snagu. Hvala na pažnji.
Zahvaljujem predsedniku Narodnog sobranja na njegovom obraćanju i zaključujem Trinaestu posebnu sednicu Narodne skupštine Republike Srbije u Jedanaestom sazivu.